               COMISIA EUROPEANĂ
            Bruxelles, 27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în legătură cu adoptarea unei decizii de modificare a Protocolul privind Irlanda/Irlanda de Nord la acordul menționat

               EXPUNERE DE MOTIVE

               1.Obiectul propunerii

               Comisia propune Consiliului să stabilească poziția care urmează să fie adoptată în numele Uniunii în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) în legătură cu decizia Comitetului mixt de a modifica acordul menționat.

               2.Contextul propunerii

               2.1.Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               Acordul de retragere prevede condițiile pentru retragerea ordonată a Regatului Unit din Uniune și Euratom. Acesta a intrat în vigoare la 1 februarie 2020.

               2.2.Comitetul mixt

               În componența Comitetului mixt instituit în temeiul articolului 164 alineatul (1) din Acordul de retragere intră reprezentanți ai Uniunii și ai Regatului Unit. Acesta este coprezidat de Uniune și de Regatul Unit. Anexa VIII la Acordul de retragere stabilește regulamentul de procedură al Comitetului mixt. Comitetul mixt se reunește cel puțin o dată pe an sau la cererea Uniunii sau a Regatului Unit și își stabilește de comun acord calendarul și ordinea de zi a reuniunilor.

               Sarcinile Comitetului mixt sunt prevăzute la articolul 164 din Acordul de retragere și constau în principal din:

               ·supravegherea punerii în aplicare și a aplicării acordului în mod direct sau prin activitatea comitetelor specializate care transmit rapoarte Comitetului mixt;

               ·adoptarea de decizii și recomandări, inclusiv modificări la acord în cazurile prevăzute de acesta;

               ·prevenirea problemelor și soluționarea litigiilor care pot apărea cu privire la interpretarea și executarea acordului.

               2.3.Decizia avută în vedere de Comitetul mixt

               Comitetul mixt poate adopta o decizie de modificare a Acordului de retragere, în temeiul articolului 164 alineatul (5) litera (d) din acord, pentru corectarea erorilor, remedierea omisiunilor sau a altor deficiențe ori pentru soluționarea unor situații neprevăzute în momentul semnării acordului, cu condiția ca modificările să nu aducă schimbări elementelor esențiale ale acordului.

               Scopul deciziei avute în vedere este de a remedia erori care nu modifică elementele esențiale ale Acordului de retragere.

               Decizia avută în vedere va deveni obligatorie pentru părți, în conformitate cu articolul 166 alineatul (2) din Acordul de retragere. În conformitate cu regula 9 din Regulamentul de procedură, deciziile adoptate de Comitetul mixt vor preciza data la care produc efecte.

               3.Poziția care urmează să fie adoptată în numele Uniunii

               Corectarea anexei 2 la Protocolul privind Irlanda/Irlanda de Nord

               Protocolul privind Irlanda/Irlanda de Nord a fost instituit pentru a răspunde circumstanțelor unice de pe insula Irlanda în contextul retragerii Regatului Unit din Uniune. Protocolul cuprinde dispoziții pentru evitarea instituirii unei frontiere strict controlate între Irlanda și Irlanda de Nord și prevede alinierea Irlandei de Nord la un set limitat de norme care sunt legate de piața unică a Uniunii pentru mărfuri. Anexa 2 la protocol conține o listă cu dispozițiile din dreptul Uniunii menționate la articolul 5 alineatul (4) din protocol, care se aplică în această privință Irlandei de Nord. Două acte care obligă producătorii de vehicule ușoare noi să reducă treptat media emisiilor specifice de CO2 ale vehiculelor noi înmatriculate în Uniune au fost, de asemenea, enumerate în această anexă din greșeală, chiar dacă nu se referă la introducerea pe piață a mărfurilor în Uniune.

               4.Temei juridic

               4.1.Temeiul juridic procedural

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Decizia pe care Comitetul mixt este invitat să o adopte este un act cu efecte juridice. Actul avut în vedere va deveni obligatoriu pentru părți, în conformitate cu articolul 166 alineatul (2) din acord.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               Unicul obiectiv al actului avut în vedere și conținutul acestuia se referă, pe de o parte, la modificarea acordului pentru a remedia omisiuni și deficiențe, fără a modifica elementele esențiale ale acordului și, pe de altă parte, la modificarea acordului într-un caz prevăzut în mod specific de acord.

               Încheierea acordului a avut la bază articolul 50 alineatul (2) din Tratatul privind Uniunea Europeană.

               Prin urmare, și în conformitate cu principiul de bază conform căruia un act poate fi modificat numai printr-un act de același tip, temeiul juridic material al deciziei propuse este articolul 50 alineatul (2) din Tratatul privind Uniunea Europeană.

               4.2.Temeiul juridic material

               Decizia privind „corectările” pune în aplicare Protocolul privind Irlanda/Irlanda de Nord, care a fost încheiat în temeiul articolul 50. Întrucât Protocolul privind Irlanda/Irlanda de Nord este un acord comercial între UE și Regatul Unit cu privire la Irlanda de Nord, temeiul juridic este, de asemenea, articolul 207 din TFUE.

               Prin urmare, temeiurile juridice materiale ale propunerii de decizie sunt articolul 50 din TUE și articolul 207 din TFUE.

               4.3.Concluzie

               Temeiul juridic al propunerii de decizie ar trebui să fie articolul 50 din TUE și articolul 207 din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât decizia Comitetului mixt va modifica Acordul de retragere, este necesar ca aceasta să fie publicată în Jurnalul Oficial al Uniunii Europene după adoptarea sa.

               2020/0367 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în legătură cu adoptarea unei decizii de modificare a Protocolul privind Irlanda/Irlanda de Nord la acordul menționat

               CONSILIUL UNIUNII EUROPENE,

               având în vedere Tratatul privind Uniunea Europeană, în special articolul 50 alineatul (2),

               având în vedere Tratatul privind funcționarea Uniunii Europene, în special articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) a fost încheiat de Uniune prin Decizia (UE) 2020/135 a Consiliului
                  1
                din 30 ianuarie 2020 și a intrat în vigoare la 1 februarie 2020.

               (2)Articolul 164 alineatul (5) litera (d) din Acordul de retragere împuternicește Comitetul mixt să adopte decizii de modificare a acordului menționat, cu condiția ca astfel de modificări să fie necesare pentru corectarea erorilor, remedierea omisiunilor sau a altor deficiențe ori pentru soluționarea unor situații neprevăzute în momentul semnării acordului și cu condiția ca astfel de decizii să nu modifice elementele esențiale ale acordului menționat. În temeiul articolului 166 alineatul (2) din Acordul de retragere, deciziile adoptate de Comitetul mixt sunt obligatorii pentru Uniune și pentru Regatul Unit. Uniunea și Regatul Unit trebuie să pună în aplicare deciziile respective, care au același efect juridic ca și Acordul de retragere. În conformitate cu articolul 182 din Acordul de retragere, Protocolul privind Irlanda/Irlanda de Nord constituie parte integrantă a acordului menționat.

               (3)Două acte juridice referitoare la standardele de performanță privind emisiile de CO2 ale autoturismelor și camionetelor noi înmatriculate în Uniune au fost enumerate din greșeală la punctul 9 din anexa 2 la Protocolul privind Irlanda/Irlanda de Nord. Spre deosebire de alte acte legislative enumerate în anexa 2 și puse în aplicare prin articolul 5 alineatul (4) din Protocolul privind Irlanda/Irlanda de Nord, aceste două regulamente nu se referă la introducerea pe piață a mărfurilor în Uniune. Prin urmare, acestea ar trebui eliminate din anexa respectivă.

               (4)Un act legislativ privind produsele din plastic de unică folosință se referă la introducerea pe piață a unor astfel de mărfuri și la libera circulație a mărfurilor, deși numai parțial. Numai dispozițiile care sunt esențiale pentru aplicarea normelor pieței interne în ceea ce privește Irlanda de Nord ar trebui incluse în anexa 2 la protocol.

               (5)Comitetul mixt ar trebui să adopte o decizie în temeiul articolului 164 alineatul (5) litera (d) din Acordul de retragere pentru a remedia aceste erori.

               (6)Este, așadar, oportun să se stabilească poziția care urmează să fie luată în numele Uniunii în cadrul Comitetului mixt,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului mixt instituit prin Acordul de retragere privind o decizie a Comitetului mixt care urmează să fie luată în conformitate cu articolul 164 alineatul (5) litera (d) din acord vizează modificarea Acordului de retragere după cum urmează:

               În anexa 2 la Protocolul privind Irlanda/Irlanda de Nord, la punctul „9. Autovehicule, inclusiv tractoare agricole și forestiere”, după mențiunea „Regulamentul (UE) 2015/758 al Parlamentului European și al Consiliului din 29 aprilie 2015 privind cerințele de omologare de tip pentru instalarea sistemului eCall bazat pe serviciul 112 la bordul vehiculelor și de modificare a Directivei 2007/46/CE”, se elimină următoarele două mențiuni:

               –„Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare”
                  2
               ; și

               –„Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare”
                  3
               .

               În anexa 2 la protocol, la punctul „25. Deșeuri”, după mențiunea „Directiva (UE) 2019/904 a Parlamentului European și a Consiliului din 5 iunie 2019 privind reducerea impactului anumitor produse din plastic asupra mediului”, se introduce următoarea notă:

               „În ceea ce privește aplicarea respectivelor articole și părți Regatului Unit și pe teritoriul acestuia în ceea ce privește Irlanda de Nord, orice trimitere la «3 iulie 2021» de la articolul 4 alineatul (1), articolul 14 și articolul 17 alineatul (1) trebuie citită ca o trimitere la «1 ianuarie 2022». Articolele 2, 3, 14 și 17 și partea F din anexă se aplică numai în măsura în care se referă la articolele 4-7.”

               În anexa 2 la Protocolul privind Irlanda/Irlanda de Nord, la punctul „25. Deșeuri”, se introduc următoarele dispoziții:

               –Articolele 2-7, 14 și 17, precum și părțile A, B, C, D și F din anexa la Directiva (UE) 2019/904 a Parlamentului European și a Consiliului din 5 iunie 2019 privind reducerea impactului anumitor produse din plastic asupra mediului
                  4
               .

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        JO L 29, 31.1.2020, p.1.

                     (2)

                        JO L 140, 5.6.2009, p. 1.

                     (3)

                        JO L 145, 31.5.2011, p. 1.

                     (4)

                        JO L 155, 12.6.2019, p. 1.

    ---documentbreak---

               COMISIA EUROPEANĂ
            Bruxelles, 27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            ANEXĂ
            la
            Propunerea de decizie a Consiliului
            privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în legătură cu adoptarea unei decizii de modificare a Protocolul privind Irlanda/Irlanda de Nord la acordul menționat

               ANEXĂ

               Decizia .../2020 a Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               din [data] 2020

               de modificare a Protocolului privind Irlanda și Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Protocolul privind Irlanda/Irlanda de Nord”)

               COMITETUL MIXT,

               având în vedere Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”), în special articolul 164 alineatul (5) litera (d),

               întrucât:

               (1)Articolul 164 alineatul (5) litera (d) din Acordul de retragere împuternicește Comitetul mixt instituit în temeiul articolului 164 alineatul (1) (denumit în continuare „Comitetul mixt”) să adopte decizii de modificare a Acordului de retragere, cu condiția ca astfel de modificări să fie necesare pentru corectarea erorilor, remedierea omisiunilor sau a altor deficiențe ori pentru soluționarea unor situații neprevăzute în momentul semnării acordului și cu condiția ca astfel de decizii să nu modifice elementele esențiale ale acordului menționat. În temeiul articolului 166 alineatul (2) din Acordul de retragere, deciziile adoptate de Comitetul mixt sunt obligatorii pentru Uniune și pentru Regatul Unit. Uniunea și Regatul Unit trebuie să pună în aplicare astfel de decizii, care au același efect juridic ca și Acordul de retragere.

               (2)În temeiul articolului 182 din Acordul de retragere, Protocolul privind Irlanda/Irlanda de Nord („protocolul”) constituie parte integrantă a acordului menționat.

               (3)Două acte juridice privind performanța în materie de emisii de CO2 a autoturismelor și camionetelor noi înmatriculate în Uniune, care sunt menționate la rubrica 9 din anexa 2 la protocol și care devin aplicabile Regatului Unit și pe teritoriul acestuia în ceea ce privește Irlanda de Nord în temeiul articolului 5 alineatul (4) din protocolul respectiv, nu se referă la introducerea pe piață a unor astfel de vehicule în Uniune. Prin urmare, acestea ar trebui eliminate din anexa 2 la protocol.

               (4)Opt acte juridice care sunt esențiale pentru aplicarea normelor pieței interne pentru mărfuri în ceea ce privește Irlanda de Nord și care au fost omise la momentul adoptării ar trebui adăugate în anexa 2 la protocol.

               (5)Pentru a clarifica domeniul de aplicare al anumitor acte deja menționate în anexa 2 la protocol, ar trebui adăugate trei note la anexa respectivă,

               ADOPTĂ PREZENTA DECIZIE:

               Articolul 1

               Anexa 2 la Protocolul la Acordul de retragere se modifică după cum urmează:

               1.la rubrica „9. Autovehicule, inclusiv tractoare agricole și forestiere”, se elimină următoarele mențiuni:

               „–
                     Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare”

               „–
                     Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare”

               2.la rubrica „6. Reglementări privind salvgardări bilaterale”, se adaugă următoarea mențiune:

               „–
                     Regulamentul (UE) 2019/287 al Parlamentului European și al Consiliului din 13 februarie 2019 de punere în aplicare a clauzelor de salvgardare bilaterale și a altor mecanisme care permit retragerea temporară a preferințelor aferente anumitor acorduri comerciale încheiate între Uniunea Europeană și țări terțe
                  1
               ”;

               3.la rubrica „23. Substanțe chimice și produse conexe”, se adaugă următoarea mențiune:

               „–
                     Regulamentul (CE) nr. 111/2005 al Consiliului de stabilire a normelor de monitorizare a comerțului cu precursori de droguri între Uniune și țările terțe
                  2
               *”;

               4.la rubrica „25. Deșeuri”, se adaugă următoarea mențiune:

               „–
                     Articolele 2-7, articolele 14 și 17 și părțile A, B, C, D și F din anexa la Directiva (UE) 2019/904 a Parlamentului European și a Consiliului din 5 iunie 2019 privind reducerea impactului anumitor produse din plastic asupra mediului
                  3
               *”;

               5.la rubrica „29. Produse alimentare – aspecte generale”, se adaugă următoarea rubrică:

               „–
                     Directiva 2011/91/UE a Parlamentului European și a Consiliului din 13 decembrie 2011 privind indicarea sau marcarea care permite identificarea lotului din care face parte un produs alimentar
                  4
               ”;

               6.la rubrica „42. Material de reproducere a plantelor”, se adaugă următoarele mențiuni:

               „–
                     Directiva 66/401/CEE a Consiliului din 14 iunie 1996 privind comercializarea semințelor de plante furajere
                  5

               –
                     Directiva 98/56/CE a Consiliului din 20 iulie 1998 privind comercializarea materialelor de înmulțire pentru plantele ornamentale
                  6

               –
                     Directiva 2008/72/CE a Consiliului din 15 iulie 2008 privind comercializarea răsadurilor de legume și a materialului săditor de legume, altul decât semințele
                  7
               ”;

               7.la rubrica „47. Altele”, se adaugă următoarea rubrică:

               „–
                     Regulamentul (UE) 2019/880 al Parlamentului European și al Consiliului privind introducerea și importul bunurilor culturale”

               8.la rubrica „4. Aspecte referitoare la comerțul general”, după mențiunea privind „Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului”, se adaugă următoarea notă:

               „Fără a aduce atingere faptului că preferințele tarifare pentru țările eligibile în temeiul sistemului generalizat de preferințe tarifare al Uniunii se aplică în Regatul Unit în ceea ce privește Irlanda de Nord:

               –trimiterile la «stat membru» de la articolul 9 alineatul (1) litera (c) punctul (ii) și de la capitolul VI [Dispoziții de salvgardare și supraveghere] din Regulamentul (UE) nr. 978/2012 nu se interpretează ca incluzând Regatul Unit în ceea ce privește Irlanda de Nord;

               –trimiterile la «piața Uniunii» de la articolul 2 litera (k) și de la capitolul VI [Dispoziții de salvgardare și supraveghere] din Regulamentul (UE) nr. 978/2012 nu se interpretează ca incluzând piața Regatului Unit în ceea ce privește Irlanda de Nord; și

               –trimiterile la «producătorii din Uniune» și la «industria Uniunii» din Regulamentul (UE) nr. 978/2012 nu se interpretează ca incluzând producătorii sau industria din Regatul Unit în ceea ce privește Irlanda de Nord.”;

               9.la rubrica „5. Instrumente de apărare comercială”, direct sub titlul rubricii, se introduce următoarea notă:

               „Fără a aduce atingere faptului că măsurile de apărare comercială ale Uniunii se aplică în Regatul Unit în ceea ce privește Irlanda de Nord, trimiterile la «state membre» sau la «Uniune» din Regulamentul (UE) 2016/1036, Regulamentul (UE) 2016/1037, Regulamentul (UE) 2015/478 și Regulamentul 2015/755 nu se interpretează ca incluzând Regatul Unit în ceea ce privește Irlanda de Nord. De asemenea, importatorii care au plătit taxele antidumping sau taxele compensatorii ale Uniunii la importul de mărfuri vămuite în Irlanda de Nord pot solicita rambursarea acestor taxe doar în temeiul articolului 11 alineatul (8) din Regulamentul (UE) 2016/1036 sau, respectiv, al articolului 21 din Regulamentul (UE) 2016/1037.”;

               10.la rubrica „6. Reglementări privind salvgardări bilaterale”, direct sub titlul rubricii, se introduce următoarea notă:

               „Fără a aduce atingere faptului că măsurile Uniunii de salvgardare bilaterale se aplică în Regatul Unit în ceea ce privește Irlanda de Nord, trimiterile la «state membre» sau la «Uniune» din regulamentele menționate mai jos nu se interpretează ca incluzând Regatul Unit în ceea ce privește Irlanda de Nord.”

               11.la rubrica „25. Deșeuri”, după mențiunea privind „Directiva (UE) 2019/904 a Parlamentului European și a Consiliului din 5 iunie 2019 privind reducerea impactului anumitor produse din plastic asupra mediului”, se introduce următoarea notă:

               „În legătură cu aplicarea respectivelor articole și părți Regatului Unit și pe teritoriul acestuia în ceea ce privește Irlanda de Nord, orice trimitere la «3 iulie 2021» de la articolul 4 alineatul (1), articolul 14 și articolul 17 alineatul (1) se interpretează ca «1 ianuarie 2022». Articolele 2, 3, 14 și 17 și partea F din anexă se aplică numai în măsura în care se referă la articolele 4-7.”

               Articolul 2

               Prezenta decizie intră în vigoare în ziua următoare datei adoptării.

               Adoptată la ...,

               Pentru Comitetul mixt,

               Copreședinții

                     (1)

                        JO L 53, 22.2.2019, p. 1.

                     (2)

                        JO L 22, 26.1.2005, p. 1.

                     (3)

                        JO L 155, 12.6.2019, p. 1.

                     (4)

                        JO L 334, 16.12.2011, p. 1.

                     (5)

                        JO 125, 11.7.1966, p. 2298, Ediție specială în limba engleză: seria I volumul 1965-1966 p. 132.

                     (6)

                        JO L 226, 13.8.1998, p. 16.

                     (7)

                        JO L 205, 1.8.2008, p. 28.


               COMISIA EUROPEANĂ
            Bruxelles, 27.1.2021
            COM(2020) 833 final/2
            2020/0369(NLE)
            COM(2020) 833 of 10.12.2020 downgraded on 27.1.2021
            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește prezența Uniunii

               EXPUNERE DE MOTIVE

               1.Obiectul propunerii

               Comisia propune Consiliului să aprobe poziția care urmează să fie adoptată în numele Uniunii în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) în legătură cu decizia Comitetului mixt referitoare la modalitățile practice de lucru care privesc exercitarea drepturilor menționate la articolul 12 alineatul (2) din Protocolul privind Irlanda/Irlanda de Nord la Acordul de retragere (denumit în continuare „protocolul”).

               2.Contextul propunerii

                  Articolul 12 alineatul (1) din protocol prevede că autorităților Regatului Unit le revine responsabilitatea de a pune în aplicare și de a aplica dispozițiile din dreptul Uniunii puse în aplicare prin protocolul menționat. În conformitate cu articolul 12 alineatul (2), reprezentanții Uniunii au dreptul de a fi prezenți la orice activitate a autorităților Regatului Unit în legătură cu punerea în aplicare și aplicarea dispozițiilor din dreptul Uniunii puse în aplicare prin protocolul menționat, precum și la activități legate de punerea în aplicare și aplicarea articolului 5, iar Regatul Unit furnizează, la cerere, toate informațiile relevante referitoare la activitățile respective. De asemenea, Regatul Unit trebuie să faciliteze prezența reprezentanților Uniunii și să le pună la dispoziție informațiile solicitate, precum și să întreprindă măsurile de control solicitate de reprezentanții Uniunii.

                  Prezența Uniunii prevăzută la articolul 12 din protocol ar trebui să asigure faptul că Uniunea poate monitoriza în mod eficace aplicarea și punerea în aplicare de către autoritățile Regatului Unit a dispozițiilor din dreptul Uniunii puse în aplicare în ceea ce privește Irlanda de Nord. Articolul 12 alineatul (4) din protocol prevede în mod explicit că instituțiile și organele Uniunii, în special Curtea de Justiție a Uniunii Europene, dețin aceleași competențe ca cele care le-au fost conferite de dreptul Uniunii în această privință.

               3.Poziția care urmează să fie adoptată în numele Uniunii

               Modalități practice de lucru care privesc exercitarea drepturilor în temeiul articolului 12 alineatul (2) din protocol

               Pentru ca drepturile acordate prin articolul 12 alineatul (2) din protocol să devină efective, modalitățile practice de lucru prevăzute într-o decizie a Comitetului mixt includ următoarele:

               –privilegii și imunități ale reprezentanților Uniunii care exercită aceste drepturi ale Uniunii;

               –modalități de solicitare a informațiilor;

               –accesul electronic general la sistemele informatice ale Regatului Unit relevante pentru punerea în aplicare a protocolului și

               –modalități de solicitare a măsurilor de control.

               Exercitarea drepturilor în temeiul articolului 12 alineatul (2) nu se limitează, în special, la teritoriul Irlandei de Nord, ci se referă la orice activități desfășurate de autoritățile Regatului Unit în legătură cu punerea în aplicare a protocolului, indiferent de locul în care se desfășoară acestea.

               4.Temei juridic

               4.1.Temeiul juridic procedural

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Decizia pe care Comitetul mixt este invitat să o adopte este un act cu efecte juridice. Actul avut în vedere va deveni obligatoriu pentru părți, în conformitate cu articolul 166 din acord.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2. Temeiul juridic material

               Decizia privind „prezența Uniunii” stabilește condițiile de punere în aplicare a Acordului de retragere, care a fost încheiat în temeiul articolului 50 din TUE. Întrucât Protocolul privind Irlanda/Irlanda de Nord este un acord comercial între UE și Regatul Unit cu privire la Irlanda de Nord, temeiul juridic este, de asemenea, articolul 207 din TFUE.

               Prin urmare, temeiurile juridice materiale ale propunerii de decizie sunt articolul 50 din TUE și articolul 207 din TFUE.

               4.3.
                     Concluzie

               Temeiul juridic al propunerii de decizie ar trebui să fie articolul 50 din TUE și articolul 207 din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât decizia Comitetului mixt se referă la punea în aplicare a unor dispoziții de fond ale protocolului, este oportun ca aceasta să fie publicată în Jurnalul Oficial al Uniunii Europene după adoptare.

               2020/0369 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește prezența Uniunii

               CONSILIUL UNIUNII EUROPENE,

               având în vedere Tratatul privind Uniunea Europeană, în special articolul 50 alineatul (2),

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) a fost încheiat de Uniune prin Decizia (UE) 2020/135 a Consiliului
                  1
                din 30 ianuarie 2020 și a intrat în vigoare la 1 februarie 2020.

               (2)Articolul 166 din Acordul de retragere împuternicește Comitetul mixt să adopte decizii cu privire la toate aspectele pentru care Acordul de retragere prevede acest lucru. Protocolul privind Irlanda/Irlanda de Nord (denumit în continuare „protocolul”) face parte integrantă din Acordul de retragere.

               (3)Articolul 12 alineatul (2) din protocol stabilește dreptul reprezentanților Uniunii de a fi prezenți la orice activitate a autorităților Regatului Unit în legătură cu punerea în aplicare și aplicarea dispozițiilor din dreptul Uniunii puse în aplicare prin protocol, precum și la activități legate de punerea în aplicare și aplicarea articolului 5 din protocol. Acesta prevede în mod specific dreptul de a solicita informații autorităților Regatului Unit cu privire la astfel de activități și de a solicita autorităților respective să întreprindă măsuri de control.

               (4)Articolul 12 alineatul (3) din protocol prevede adoptarea unei decizii a Comitetului mixt de stabilire a modalităților practice de lucru care privesc exercitarea drepturilor conferite de protocol în această privință. Modalitățile de lucru respective ar trebui să asigure faptul că reprezentanții Uniunii sunt în măsură să își exercite drepturile prevăzute la articolul 12 alineatul (2) din protocol.

               (5)Prezența Uniunii prevăzută de protocol trebuie să țină seama de circumstanțele unice ale insulei Irlanda, iar drepturile reprezentanților Uniunii ar trebui exercitate ținând seama în mod corespunzător de respectarea suveranității unui stat străin și, în special, a Acordului din Vinerea Mare, denumit și Acordul de la Belfast, încheiat la 10 aprilie 1998.

               (6)Este, așadar, oportun să se stabilească poziția care urmează să fie luată în numele Uniunii în cadrul Comitetului mixt,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului mixt instituit prin articolul 164 din Acordul de retragere, cu privire la o decizie care urmează să fie luată în conformitate cu articolul 12 din protocol, se bazează pe proiectul de decizie a Comitetului mixt, anexat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        JO L 29, 31.1.2020, p.1.

    ---documentbreak---

               COMISIA EUROPEANĂ
            Bruxelles, 27.1.2021
            COM(2020) 833 final/2
            COM(2020) 833 of 10.12.2020 downgraded on 27.1.2021
            ANEXĂ
            la
            Propunerea de decizie a Consiliului
            privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește prezența Uniunii

               ANEXĂ
                  Proiect de decizie a Comitetului mixt privind articolul 12 alineatul (2) din protocol

               DECIZIA NR. [x]/2020 A COMITETULUI MIXT INSTITUIT PRIN ACORDUL PRIVIND RETRAGEREA REGATULUI UNIT AL MARII BRITANII ȘI IRLANDEI DE NORD DIN UNIUNEA EUROPEANĂ ȘI DIN COMUNITATEA EUROPEANĂ A ENERGIEI ATOMICE

               [data]

               de stabilire a modalităților practice de lucru care privesc exercitarea drepturilor reprezentanților Uniunii menționate la articolul 12 alineatul (2) din Protocolul privind Irlanda/Irlanda de Nord

               Articolul 1
                  Obiect

               1.Prezenta decizie stabilește modalitățile practice de lucru care privesc exercitarea drepturilor Uniunii, prin intermediul reprezentanților săi, menționate la articolul 12 alineatul (2) din Protocolul privind Irlanda/Irlanda de Nord (denumit în continuare „protocolul”).

               2.În sensul prezentei decizii, „activități reglementate” înseamnă orice activități ale autorităților Regatului Unit legate de punerea în aplicare și aplicarea dispozițiilor din dreptul Uniunii puse în aplicare prin protocol, precum și activități legate de punerea în aplicare și aplicarea articolului 5 din protocol, inclusiv a deciziilor Comitetului mixt adoptate în temeiul articolului 12 alineatul (2) din protocol.

                  Articolul 2
                  Reprezentanții Uniunii

               1.Uniunea se asigură că reprezentanții săi care își exercită drepturile în temeiul articolului 12 alineatul (2) din protocol acționează cu bună credință și cooperează îndeaproape cu autoritățile Regatului Unit care desfășoară activități reglementate, precum și că mențin o comunicare strânsă cu acestea.

               2.Reprezentanții Uniunii care își exercită drepturile în temeiul articolului 12 alineatul (2) din protocol nu se angajează în activități care nu au legătură cu exercitarea drepturilor respective.

               3.Atunci când își exercită dreptul de a fi prezenți, reprezentanții Uniunii țin seama de orientările care le-au fost comunicate de autoritățile Regatului Unit în ceea ce privește siguranța lor și siguranța altor persoane. Aceștia respectă orice cerință impusă în mod legal de autoritățile Regatului Unit responsabile cu asigurarea respectării legii, sub rezerva titlului XII și a titlului XIII (articolele 120 și 121) din partea a treia a Acordului de retragere.

               4.Uniunea se asigură că reprezentanții săi nu pot divulga informații despre care au cunoștință în virtutea exercitării drepturilor prevăzute la articolul 12 alineatul (2) din protocol decât instituțiilor, organelor, oficiilor și agențiilor Uniunii, precum și autorităților Regatului Unit, cu excepția cazului în care au fost autorizați de instituția, organul, oficiul sau agenția competentă a Uniunii.

               5.Reprezentanții Uniunii au dreptul de a fi prezenți pe durata activităților reglementate în Regatul Unit, inclusiv în toate locurile în care mărfurile sau animalele intră sau ies din Irlanda de Nord prin porturi sau aeroporturi. Reprezentanții Uniunii pot avea acces la instalațiile menționate la articolul 3 alineatul (1) numai atunci când reprezentanții autorităților Regatului Unit sunt prezenți și le utilizează în scopul desfășurării activităților reglementate sau când o instalație trebuie să fie operațională în scopul respectiv. Reprezentanții Uniunii pot însoți orice reprezentanți ai autorităților Regatului Unit ori de câte ori aceștia din urmă desfășoară oricare dintre activitățile reglementate, inclusiv în vederea inspectării altor amplasamente decât cele menționate în teza anterioară.

               6.Regatul Unit facilitează prezența reprezentanților Uniunii care își exercită drepturile în temeiul articolului 12 alineatul (2) din protocol și le pune la dispoziție toate echipamentele, dotările și alte facilități, cum ar fi posturi de lucru echipate în mod corespunzător și conexiuni informatice adecvate, necesare pentru îndeplinirea sarcinilor care le revin.

               7.Arhivele Uniunii cu privire la orice informații legate de orice activități reglementate sunt inviolabile.

               8.Reprezentanții Uniunii prezenți în Regatul Unit nu sunt împiedicați să se deplaseze liber în Regatul Unit în scopul exercitării drepturilor prevăzute la articolul 12 alineatul (2) din protocol.

               9.Atunci când își exercită drepturile în temeiul articolului 12 alineatul (2) din protocol, reprezentanții Uniunii au asupra lor o legitimație cu fotografie care le atestă numele, funcția și instituția, organismul, oficiul sau agenția Uniunii pentru care lucrează. Uniunea eliberează astfel de legitimații pe baza unui specimen pe care Uniunea îl partajează cu Regatul Unit în termen de o lună de la intrarea în vigoare a prezentei decizii.

               10.La sosirea în locurile în care se exercită drepturile prevăzute la articolul 12 alineatul (2) din protocol, reprezentantul Uniunii prezintă legitimația menționată la alineatul (9). Sub rezerva alineatului (3), odată ce a fost identificat în mod corespunzător, reprezentantului respectiv al Uniunii i se acordă imediat acces la instalații.

               11.Reprezentanții Uniunii au dreptul de a călători în Regatul Unit fără notificare prealabilă sau aprobare în scopul exercitării drepturilor prevăzute la articolul 12 alineatul (2) din protocol. Aceștia pot călători în Regatul Unit utilizând permisul de liberă trecere eliberat de Uniune.

               12.În scopul exercitării drepturilor prevăzute la articolul 12 alineatul (2) din protocol, reprezentanții Uniunii în Regatul Unit nu sunt supuși, nici ei și nici soții/soțiile sau membrii de familie aflați în întreținerea lor, dispozițiilor privind limitarea imigrației sau formalităților de înregistrare pentru străini.

               13.Atunci când se află pe teritoriul Regatului Unit în scopul exercitării drepturilor prevăzute la articolul 12 alineatul (2) din protocol, reprezentanții Uniunii beneficiază, cu privire la reglementările monetare sau de schimb valutar, de facilitățile recunoscute în mod obișnuit funcționarilor organizațiilor internaționale care își au reședința în Regatul Unit și sunt scutiți de impozitarea națională a indemnizațiilor, salariilor și retribuțiilor plătite de Uniune sau de statele membre. Astfel de privilegii și imunități legate de impozitare nu se aplică unui reprezentant al Uniunii în cazul în care acesta este resortisant britanic (altul decât un resortisant britanic care este, de asemenea, resortisant al unui stat membru al Uniunii și care nu își are reședința în Regatul Unit la momentul numirii) sau este rezident permanent al Regatului Unit.

               14.Atunci când se află pe teritoriul Regatului Unit în scopul exercitării drepturilor prevăzute la articolul 12 alineatul (2) din protocol, reprezentanții Uniunii au dreptul de a importa și reexporta, fără taxe vamale, mobilierul și bunurile personale, inclusiv autovehiculele.

               15.Activitățile reprezentanților Uniunii în Regatul Unit în temeiul articolului 12 alineatul (2) din protocol sunt considerate, în sensul titlului XII și al titlului XIII (articolele 120 și 121) din partea a treia a Acordului de retragere, drept activități ale Uniunii în temeiul Acordului de retragere.

                  Articolul 3
                  Puncte de contact

               1.Regatul Unit pune la dispoziția Uniunii o listă a autorităților care desfășoară activitățile reglementate și a instalațiilor acestora.

               Regatul Unit desemnează un punct de contact pentru fiecare dintre autoritățile menționate la primul paragraf și furnizează Uniunii datele de contact relevante.

               2.Regatul Unit comunică cu promptitudine Uniunii orice modificare a listei menționate la alineatul (1) primul paragraf sau orice schimbare referitoare la punctul sau datele de contact.

               3.Uniunea desemnează un punct de contact în sensul alineatului (2).

                  Articolul 4
                  Modalități de solicitare a informațiilor

               1.Reprezentantul sau punctul de contact al Regatului Unit, după caz, răspunde cu promptitudine la orice solicitare de informații, acordând astfel reprezentantului Uniunii suficient timp pentru a evalua informațiile în scopul exercitării drepturilor prevăzute la articolul 12 alineatul (2) din protocol.

               2.În cazul în care autoritățile Regatului Unit consideră că o solicitare de informații sau relevanța unei astfel de cereri nu sunt clare sau că sfera informațiilor solicitate ar face ca respectarea unei cereri să fie excesiv de dificilă, acestea pot solicita reprezentantului Uniunii care a formulat cererea să clarifice sau să detalieze informațiile solicitate.

               3.Atunci când își exercită drepturile în temeiul articolului 12 alineatul (2) din protocol și ținând seama în mod corespunzător de obligațiile lor menționate la articolul 2 alineatul (1) din prezenta decizie, reprezentanții Uniunii au dreptul de a examina și, dacă este necesar, de a copia documentele și evidențele aflate în posesia autorităților Regatului Unit care conțin informații relevante pentru activitățile reglementate. Uniunea protejează aceste informații în conformitate cu articolul 2 alineatul (4).

               4.Reprezentanții Uniunii pot solicita ca autoritățile Regatului Unit care desfășoară activități reglementate să furnizeze informații relevante cu privire la activitățile respective.

                  Articolul 5
                  Accesul electronic la sistemele de informații, bazele de date și rețelele relevante

               1.La cererea Uniunii, Regatul Unit acordă reprezentanților Uniunii acces electronic continuu, în timp real, la informațiile relevante conținute în rețelele, sistemele de informații și bazele de date ale Regatului Unit și în modulele naționale ale sistemelor Uniunii (denumite în continuare: „sisteme informatice”), enumerate în anexa 1, în măsura în care acest lucru este necesar pentru ca reprezentanții Uniunii să își exercite drepturile în temeiul articolului 12 alineatul (2) din protocol. Uniunea se asigură că reprezentanții săi protejează aceste informații în conformitate cu alineatele (3) și (4).

               2.La cererea Uniunii, Regatul Unit acordă, de asemenea, reprezentanților Uniunii acces electronic la informațiile relevante conținute în sistemele informatice menționate în anexa 2, în măsura în care acest lucru este necesar pentru ca reprezentanții Uniunii să își exercite drepturile în temeiul articolului 12 alineatul (2) din protocol. Uniunea se asigură că reprezentanții săi protejează aceste informații în conformitate cu alineatele (3) și (4).

               3.Accesul acordat, care poate fi exercitat și la distanță, este condiționat de respectarea de către reprezentanții Uniunii a cerințelor de securitate și a altor cerințe ale utilizatorului pentru fiecare dintre aceste sisteme informatice.

               4.Uniunea se asigură că reprezentanții săi pot utiliza informațiile menționate la alineatele (1) și (2) numai în scopul exercitării drepturilor prevăzute la articolul 12 alineatul (2) din protocol. Uniunea se asigură că reprezentanții săi nu divulgă informațiile accesate în temeiul alineatelor (1) și (2) decât instituțiilor, organelor, oficiilor și agențiilor Uniunii, precum și autorităților Regatului Unit, cu excepția cazului în care au fost autorizați în acest sens de autoritățile vamale ale Regatului Unit și de instituția, organul, oficiul sau agenția competentă a Uniunii. Autoritățile vamale ale Regatului Unit nu pot refuza să autorizeze o astfel de divulgare decât pentru motive justificate în mod corespunzător.

               5.Regatul Unit comunică Uniunii în timp util orice modificare în ceea ce privește existența, domeniul de aplicare sau operarea sistemelor informatice enumerate în anexele 1 și 2, înainte ca aceste modificări să intre în vigoare.

                  Articolul 6
                  Modalități de solicitare a măsurilor de control

               1.Reprezentanții Uniunii pot solicita măsuri de control în cazuri individuale, atât verbal, cât și în scris. În astfel de cereri se precizează în mod corespunzător motivele pentru care se solicită măsura de control specifică. În mod normal, cererile se adresează persoanei de contact din cadrul autorității relevante a Regatului Unit, însă cererile verbale pot fi adresate și unui reprezentant al autorităților Regatului Unit.

               2.Autoritățile Regatului Unit întreprind cu promptitudine măsura de control solicitată.

               3.În cazul în care consideră că motivele prezentate de reprezentanții Uniunii pentru cererea lor sunt insuficiente sau neclare, autoritățile Regatului Unit pot solicita reprezentanților Uniunii să clarifice sau să explice mai detaliat motivele respective.

                  Articolul 7

               Comitetul mixt reexaminează prezenta decizie în termen de cel mult [trei] ani de la intrarea sa în vigoare și în urma unei solicitări din partea Uniunii sau a Regatului Unit.

                  Articolul 8
                  Intrarea în vigoare

               Prezenta decizie intră în vigoare la 1 ianuarie 2021.

               Adoptată la ...,

               Pentru Comitetul mixt,

               Copreședinții

               Anexa 1: Sisteme informatice care conțin informațiile necesare pentru punerea în aplicare a legislației Uniunii menționate la articolul 5 alineatul (3) prima teză din protocol și la articolul 5 alineatul (1) și alineatul (2) din protocol

               ●
                     Serviciul de declarații vamale (Customs Declarations Service - CDS), inclusiv profiluri de risc și informații privind prezentarea și depozitarea temporară a mărfurilor, dacă este cazul

               ●
                     Serviciul privind circulația vehiculelor de marfă (Goods Vehicle Movement Service - GVMS)

               ●
                     Sistemul de urmărire a mărfurilor (Freight Targeting System), inclusiv informații colectate prin mijloace alternative în legătură cu declarațiile de export ale Regatului Unit

               ●
                     Domeniul național al sistemului de control al importului din Irlanda de Nord (Import Control System - ICS), inclusiv profiluri de risc

               ●
                     Domeniul național al noului sistem computerizat de tranzit din Irlanda de Nord (New Computerised Transit System - NCTS)

               Alte sisteme utilizate de autoritățile Regatului Unit pentru a pune în aplicare articolul 5 alineatele (2) și (4) și articolul 6 alineatul (1) din protocol, inclusiv informații privind autorizațiile (CVU și autorizațiile și deciziile relevante pentru protocol).

               Anexa 2: Alte sisteme informatice care conțin informațiile necesare pentru desfășurarea activităților reglementate

               ●
                     Domeniul național al sistemului de control al mișcărilor cu produse accizabile (Excise Movement and Control System - EMCS)

               ●
                     Domeniul național al sistemului de schimb de informații privind TVA (VAT Information Exchange System - VIES) și orice bază de date direct relevantă din Regatul Unit, pentru a consulta datele de înregistrare ale comercianților din Irlanda de Nord și informațiile furnizate de comercianții din Irlanda de Nord administrației fiscale din Regatul Unit cu privire la tranzacțiile impozabile în ceea ce privește achizițiile intra-UE de mărfuri care au loc în Irlanda de Nord și care trebuie declarate de comercianții din Irlanda de Nord.

               ●
                     Domeniul național al ghișeului unic de import și al ghișeului unic (Import One Stop Shop - IOSS și One Stop Shop - OSS)

               ●
                     Domeniul național al sistemul de rambursare a TVA


               COMISIA EUROPEANĂ
            Bruxelles, 27.1.2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            Propunere de
            DECIZIE A CONSILIULUI
            în temeiul articolului 218 alineatul (9) din TFUE privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în ceea ce privește subvențiile agricole

               EXPUNERE DE MOTIVE

               1.Obiectul propunerii

               Comisia îi propune Consiliului să aprobe poziția care urmează să fie adoptată în numele Uniunii în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) cu privire la o decizie a Comitetului mixt referitoare la exceptarea subvențiilor agricole, inclusiv a măsurilor de sprijin pentru produsele pescărești și de acvacultură, de la aplicarea normelor Uniunii privind ajutoarele de stat, aplicabile Regatului Unit în ceea ce privește Irlanda de Nord, în conformitate cu articolul 10 alineatul (1) din Protocolul privind Irlanda /Irlanda de Nord la Acordul de retragere (denumit în continuare „protocolul”), prevăzută la articolul 10 alineatul (2) din protocol. În conformitate cu articolul 10 alineatul (2) din protocol, coroborat cu anexa 6 la acesta, decizia ar trebui să stabilească cel puțin (i) nivelul anual total maxim al sprijinului, precum și (ii) procentul minim de compatibilitate cu normele OMC („cutia verde”) prevăzut la articolul 10 din Protocolul privind Irlanda/Irlanda de Nord.

               2.Contextul propunerii

               Conform articolului 10 din protocol, orice măsură a Regatului Unit de sprijinire a producției și comercializării de produse agricole în Irlanda de Nord face obiectul aplicării normelor Uniunii privind ajutoarele de stat enumerate în anexa 5 la protocol, în cazul în care măsura respectivă afectează schimburile comerciale dintre Irlanda de Nord și Uniune. În același timp, acesta prevede o exceptare de la aplicarea dreptului Uniunii până la un anumit nivel anual total maxim al sprijinului, cu condiția ca un anumit procent minim din sprijinul care face obiectul exceptării să respecte dispozițiile anexei 2 la Acordul OMC privind agricultura.

               Comitetul mixt stabilește nivelul anual total maxim inițial al sprijinului care face obiectul exceptării și procentul minim inițial ținând seama de cele mai recente informații disponibile, în conformitate cu anexa 6 la protocol.

               La stabilirea nivelului anual total maxim inițial al sprijinului pentru sectorul agricol, care face obiectul exceptării, protocolul prevede să se țină seama, printre altele, de caracteristicile viitorului sistem de sprijin pentru agricultură al Regatului Unit, precum și de media anuală a valorii totale a cheltuielilor efectuate în Irlanda de Nord în cadrul politicii agricole comune în temeiul actualului cadru financiar multianual (CFM) 2014-2020.

               La stabilirea procentului minim inițial aplicabil nivelului anual total maxim al sprijinului pentru sectorul agricol, care face obiectul exceptării, protocolul prevede să se țină seama, printre altele, de caracteristicile sistemului de sprijin pentru agricultură al Regatului Unit, precum și de procentul din cheltuielile totale din cadrul politicii agricole comune a Uniunii conform cu dispozițiile anexei 2 la Acordul OMC privind agricultura, astfel cum a fost notificat pentru perioada în cauză.

               3.Poziția care urmează să fie luată în numele Uniunii

               Stabilirea nivelului anual total maxim al sprijinului și a procentului minim conform cu dispozițiile anexei 2 la Acordul OMC privind agricultura.

               Nivelul anual total maxim al sprijinului se stabilește pe baza alocărilor pentru cheltuieli atât pentru pilonul I, cât și pentru pilonul II din cadrul politicii agricole comune (PAC).

               Pentru pilonul I (Fondul european de garantare agricolă – FEGA), nivelul relevant al cheltuielilor a fost calculat pe baza a două elemente principale: alocările Regatului Unit pentru cheltuieli pentru plăți directe, precum și cheltuielile legate de măsurile de sprijinire a pieței, pe baza declarațiilor anuale de verificare a conturilor pentru exercițiile financiare 2014-2019. Acestea din urmă includ cheltuielile efectuate în cadrul organizării comune a piețelor (OCP) de către agenția de plăți din Regatul Unit pentru Irlanda de Nord. În lipsa unor date contabile deja validate pentru exercițiul financiar 2020, valoarea medie anuală a fost calculată luându-se în considerare perioada 2014-2019, împărțind astfel suma totală globală la un număr de 6 ani.

               În ceea ce privește pilonul II (Fondul european agricol pentru dezvoltare rurală – FEADR), valoarea luată în considerare se bazează pe alocarea medie pe 7 ani din programul de dezvoltare rurală aprobat (inclusiv finanțarea națională suplimentară și finanțarea suplimentară în afara domeniului de aplicare a articolului 42 din Tratatul privind funcționarea Uniunii Europene).

               Într-un an cu o criză gravă și neprevăzută, nivelul anual total maxim al sprijinului ar trebui să crească.

               Nivelul maxim al sprijinului pentru pescuit, care face obiectul exceptării, se bazează, de asemenea, pe cheltuielile medii efectuate în temeiul cadrului financiar multianual (2014-2020). Acesta este stabilit ca un nivel maxim de sprijin pe o perioadă de cinci ani, cu un plafon anual.

               Pentru a se asigura că exceptarea cantitativă de la aplicarea normelor Uniunii privind ajutoarele de stat a unui anumit nivel de sprijin nu subminează din punct de vedere calitativ cerințele de fond pentru sprijin în sectorul pescuitului prevăzute în dreptul Uniunii, decizia comună reflectă criteriile de eligibilitate în ceea ce privește tipul de operațiuni sprijinite prevăzute în dreptul Uniunii, prin excluderea anumitor operațiuni care urmează să fie finanțate din suma care face obiectul exceptării.

               Procentul minim al sprijinului care face obiectul exceptării, care trebuie să fie conform dispozițiilor anexei 2 la Acordul OMC privind agricultura, se bazează pe rata medie a sprijinului conform al UE. Rata a fost calculată pe baza notificărilor privind sprijinul intern ale UE către OMC pentru exercițiile bugetare 2014-2018, ultimii ani din actualul CFM pentru care sunt disponibile notificări (media pe 5 ani).

               4.Temei juridic

               4.1.Temeiul juridic procedural

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Decizia pe care Comitetul mixt este invitat să o adopte este un act cu efecte juridice. Actul avut în vedere va deveni obligatoriu pentru părți, în conformitate cu articolul 166 din acord.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               Decizia privind „subvențiile agricole” stabilește condițiile de punere în aplicare a Acordului de retragere care a fost încheiat în temeiul articolului 50. Întrucât Protocolul privind Irlanda de Nord este un acord comercial între UE și Regatul Unit cu privire la Irlanda de Nord, temeiul juridic este articolul 207 din TFUE.

               Prin urmare, temeiul juridic material al deciziei propuse cuprinde următoarele dispoziții: articolele 50 și 207 din TFUE.

               4.3.Concluzie

               Temeiul juridic al propunerii de decizie ar trebui să fie articolele 50 și 207 din TFUE, coroborate cu articolul 218 alineatul (9) din TFUE.

               5.Publicarea actului avut în vedere

               Întrucât decizia Comitetului mixt pune în aplicare anumite dispoziții ale Acordului de retragere, este oportun ca aceasta să fie publicată în Jurnalul Oficial al Uniunii Europene după adoptare.

               Propunere de

               DECIZIE A CONSILIULUI

               în temeiul articolului 218 alineatul (9) din TFUE privind poziția care urmează să fie luată în numele Uniunii Europene în cadrul Comitetului mixt instituit prin articolul 164 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în ceea ce privește subvențiile agricole

               CONSILIUL UNIUNII EUROPENE,

               având în vedere Tratatul privind Uniunea Europeană, în special articolul 50 alineatul (2),

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) a fost încheiat de Uniune prin Decizia (UE) 2020/135 a Consiliului
                  1
                din 30 ianuarie 2020 și a intrat în vigoare la 1 februarie 2020.

               (2)Articolul 166 din Acordul de retragere împuternicește Comitetul mixt să adopte decizii cu privire la toate aspectele pentru care acordul prevede acest lucru. Protocolul privind Irlanda/ Irlanda de Nord la Acordul de retragere (denumit în continuare „protocolul”) face parte integrantă din acord.

               (3)Conform articolului 10 alineatul (1) din Protocolul privind Irlanda/Irlanda de Nord, măsurile luate de Regatul Unit de sprijinire a producției și comercializării de produse agricole, inclusiv sprijin pentru produsele pescărești și de acvacultură, în Irlanda de Nord face obiectul aplicării normelor Uniunii privind ajutoarele de stat, enumerate în anexa 5 la protocol, în cazul în care măsurile respective afectează schimburile comerciale dintre Irlanda de Nord și Uniune. În același timp, articolul 10 alineatul (2) prevede o exceptare de la aplicarea dreptului Uniunii până la un nivel anual total maxim stabilit, cu condiția ca un anumit procent minim din sprijinul care face obiectul exceptării să respecte dispozițiile anexei 2 la Acordul OMC privind agricultura.

               (4)Nivelul anual total maxim al sprijinului și procentul minim ar trebui stabilite ținând seama de considerațiile din anexa 6 la protocol.

               (5)În scopul calculării nivelului anual total maxim al sprijinului pentru produse agricole, altele decât produsele pescărești și de acvacultură, s-a ținut seama de cheltuielile medii efectuate și prevăzute în Irlanda de Nord în cadrul politicii agricole comune (PAC) în temeiul actualului CFM 2014-2020.

               (6)În scopul stabilirii procentului minim s-a ținut seama de rata medie a sprijinului UE, care este în conformitate cu dispozițiile anexei 2 la Acordul OMC privind agricultura, în conformitate cu notificările privind sprijinul total ale UE către OMC din ultimii cinci ani, perioada pentru care au fost transmise notificări către OMC în cadrul actualului CFM.

               (7)Prin urmare, nivelul anual total maxim al sprijinului ar trebui stabilit la 429 de milioane EUR pentru subvențiile din sectorul agricol.

               (8)Pentru produsele pescărești și de acvacultură, nivelul maxim al sprijinului, bazat pe media cheltuielilor efectuate în temeiul cadrului financiar multianual european (2014202019), ar trebui stabilit la 19,5 milioane EUR pe o perioadă de cinci ani, plafonul în orice an dat fiind de 4,5 milioane EUR.

               (9)Pentru a evita ca sprijinul care face obiectul exceptării să fie utilizat pentru finanțarea unor operațiuni care, altfel, nu sunt eligibile pentru sprijin în sectorul pescuitului, decizia Comitetului mixt ar trebui să reflecte ineligibilitatea anumitor operațiuni, astfel cum se prevede în dreptul Uniunii.

               (10)Este, așadar, oportun să se stabilească poziția care urmează să fie luată în numele Uniunii în cadrul Comitetului mixt,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului mixt instituit prin articolul 164 din Acordul de retragere cu privire la o decizie care urmează să fie luată în conformitate cu articolul 10 din protocol se bazează pe proiectul de decizie a Comitetului mixt, anexat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        JO L 29, 31.1.2020, p.1.

    ---documentbreak---

               COMISIA EUROPEANĂ
            Bruxelles, 27.1.2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            ANEXĂ
            la
            Propunerea de decizie a Consiliului
            în temeiul articolului 218 alineatul (9) din TFUEprivind poziția Uniunii în ceea ce privește  proiectul de decizie a Comitetului mixt privind subvențiile agricole

               PROIECTUL DE DECIZIE NR. [.../2020] A UNIUNII EUROPENE — COMITETUL MIXT PRIVIND REGATUL UNIT

               din […] 2020

               de stabilire a nivelului anual total maxim inițial al sprijinului care face obiectul exceptării și a procentului minim inițial menționat la articolul 10 alineatul (2) din Protocolul privind Irlanda/Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               COMITETUL MIXT

               având în vedere Protocolul privind Irlanda/Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special articolul 10 alineatul (2) și anexa 6 la acesta,

               DECIDE:

               Articolul 1

               Nivelul anual total al sprijinului pentru produse agricole, altele decât produsele pescărești și de acvacultură

               1. Nivelul anual total maxim inițial al sprijinului care face obiectul exceptării, menționat la articolul 10 alineatul (2) din Protocolul privind Irlanda/Irlanda de Nord, pentru produse agricole, altele decât produsele pescărești și de acvacultură, este de 382,2 milioane GBP
                  1
               .

               2. Regatul Unit poate majora nivelul anual total maxim al sprijinului care face obiectul exceptării menționat la alineatul (1) până la o sumă suplimentară de 25,03 milioane GBP într-un an dat din partea din cuantumul nivelului anual total maxim al sprijinului care face obiectul exceptării care nu a fost cheltuită în anul calendaristic precedent.

               3. Nivelul anual total maxim al sprijinului care face obiectul exceptării menționat la alineatul (1) se majorează cu 6,8 milioane GBP pentru un anumit an:

               a) în cazul în care, în cursul anului respectiv, Uniunea Europeană a luat măsuri privind Republica Irlanda în temeiul părții II titlul I capitolul I sau al articolelor 219, 220 sau 221 din Regulamentul (UE) nr. 1308/2013
                  2
                sau

               b) în cazul:

               (i) unei boli a animalelor;

               (ii) unui eveniment sau unei circumstanțe care perturbă în mod semnificativ sau amenință să perturbe piața, atunci când este foarte probabil ca situația respectivă sau efectele situației respective asupra pieței să continue sau să se deterioreze;

               (iii) unei grave perturbări a pieței legate direct de o pierdere a încrederii consumatorilor ca urmare a unor riscuri pentru sănătatea publică, a animalelor sau a plantelor și a unor riscuri de boli sau

               (iv) unei catastrofe naturale care afectează teritoriul Irlandei de Nord și care nu afectează în aceeași măsură întreaga insulă a Irlandei.

               Litera (b) se aplică numai în cazul în care Regatul Unit a informat Uniunea Europeană cu cel puțin 10 zile înainte de a utiliza nivelul anual total majorat al sprijinului.

               Articolul 2

               Nivelul anual total al sprijinului pentru produsele pescărești și de acvacultură

               1. Nivelul total maxim inițial al sprijinului care face obiectul exceptării menționat la articolul 10 alineatul (2) din Protocolul privind Irlanda/Irlanda de Nord pentru produsele pescărești și de acvacultură este de 16,93 milioane GBP în primii cinci ani de la intrarea în vigoare a prezentei decizii, precum și în orice perioadă ulterioară de cinci ani. Cu toate acestea, nivelul anual total al sprijinului care face obiectul exceptării pentru aceste produse nu trebuie să depășească 4,01 milioane GBP într-un an dat.

               2. Următoarele operațiuni nu sunt eligibile pentru finanțare din sumele menționate la alineatul (1):

               (a)operațiunile care determină creșterea capacității de pescuit a unei nave sau unui echipament care sporește capacitatea navei de a găsi pește;

               (b)construcția de noi nave de pescuit sau importul de nave de pescuit;

               (c)încetarea definitivă a activităților de pescuit:

               (d)încetarea temporară a activităților de pescuit, cu excepția cazului în care aceasta este legată de oricare dintre următoarele:

                                          i.        măsuri de urgență introduse de autoritățile Regatului Unit sau ale Regatului Unit în ceea ce privește Irlanda de Nord, pentru o perioadă de cel mult șase luni, pentru a atenua o amenințare gravă la adresa resurselor biologice marine sau a ecosistemului marin;

                             ii.
                     nereînnoirea unui acord internațional în domeniul pescuitului sau a protocoalelor la acesta;

                                                            iii.         un plan de gestionare a pescuitului publicat în legislația din Regatul Unit sau din Regatul Unit în ceea ce privește Irlanda de Nord, care stabilește politici menite să refacă unul sau mai multe stocuri de pește la niveluri sustenabile sau să mențină aceste stocuri la niveluri sustenabile;

                                                           iv.        măsuri de urgență introduse de autoritățile Regatului Unit sau ale Regatului Unit în ceea ce privește Irlanda de Nord, ca răspuns la o situație de urgență de sănătate publică sau de altă natură care are un impact grav asupra sectorului pescuitului sau al acvaculturii

               (e)pescuitul de explorare;

               (f)transferul dreptului de proprietate asupra unei întreprinderi și

               (g)repopularea directă, cu excepția cazului în care este prevăzută în măsurile luate de autoritățile Regatului Unit sau ale Regatului Unit în ceea ce privește Irlanda de Nord pentru conservarea stocurilor de pește sau a ecosistemului marin sau în cazul repopulării experimentale.

               Excepțiile prevăzute la litera (d) sunt supuse condiției ca activitățile de pescuit desfășurate de nava de pescuit sau de pescarul în cauză să fie efectiv suspendate și ca finanțarea să fie acordată pentru o durată maximă de șase luni pentru fiecare navă.

               Articolul 3

               Procentul minim

               Procentul minim inițial menționat la articolul 10 alineatul (2) din protocol este de 83 % și se aplică cuantumurilor nivelului anual total al sprijinului care face obiectul exceptării menționat la articolul 1.

               Articolul 4

               Revizuire

               Comitetul mixt reexaminează periodic prezenta decizie și punerea sa în aplicare.

               Articolul 5

               Intrare în vigoare

               Prezenta decizie intră în vigoare la 1 ianuarie 2021.

               Adoptată la ...,

               Pentru Comitetul mixt,

               Copreședinții

                     (1)

                        Pentru toate calculele și cantitățile stabilite în GBP în prezenta decizie, pentru EUR se utilizează cursul de schimb pentru plăți directe din 2019 (€1 = £0.89092).

                     (2)

                           Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr.  922/72, (CEE) nr. 234/79, (CE) nr. 1037/2001 și (CE) nr. 1234/2007, JO L 347, 20.12.2013, p. 671.


               COMISIA EUROPEANĂ
            Bruxelles, 27.1.2021
            COM(2020) 841 final/2
            2020/0373(NLE)
            COM(2020) 841 final of 14.12.2020 downgraded on 27.1.2021
            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește adoptarea unei decizii de stabilire a unei liste de 25 de persoane care doresc și sunt în măsură să îndeplinească funcția de membri ai unei comisii de arbitraj în temeiul acordului și a unei liste de rezervă cu persoanele care doresc și sunt în măsură să îndeplinească funcția de membri ai Uniunii în cadrul unei comisii de arbitraj în temeiul acordului

               EXPUNERE DE MOTIVE

               1.Obiectul propunerii

               Comisia propune Consiliului să stabilească poziția care urmează să fie luată în numele Uniunii în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”) cu privire la o decizie a Comitetului mixt de modificare a respectivului acord.

               2.Contextul propunerii

               2.1.Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               Acordul de retragere prevede condițiile pentru retragerea ordonată a Regatului Unit din Uniune și din Euratom. Acordul de retragere a intrat în vigoare la 1 februarie 2020.

               2.2.Comitetul mixt

               În componența Comitetului mixt instituit în temeiul articolului 164 alineatul (1) din Acordul de retragere intră reprezentanți ai Uniunii și ai Regatului Unit. Comitetul mixt este coprezidat de Uniune și de Regatul Unit. Anexa VIII la Acordul de retragere stabilește regulamentul de procedură al Comitetului mixt. Comitetul mixt se reunește cel puțin o dată pe an sau la cererea Uniunii ori a Regatului Unit și își stabilește calendarul și ordinea de zi a reuniunilor prin consens reciproc.

               Sarcinile Comitetului mixt sunt prevăzute la articolul 164 din Acordul de retragere și constau în principal în:

               ·supravegherea punerii în aplicare și a executării acordului în mod direct sau prin intermediul lucrărilor comitetelor specializate care transmit rapoarte Comitetului mixt;

               ·adoptarea de decizii și formularea de recomandări, inclusiv modificări la acord în cazurile prevăzute în acesta;

               ·prevenirea problemelor și soluționarea litigiilor care pot apărea cu privire la interpretarea și executarea acordului.

               2.3.Actul avut în vedere spre adoptare de către Comitetul mixt

               În conformitate cu articolul 171 alineatul (1) din Acordul de retragere, Comitetul mixt stabilește, cel târziu până la încheierea perioadei de tranziție, o listă de 25 de persoane care doresc și sunt în măsură să îndeplinească funcția de membri ai unei comisii de arbitraj. Comitetul mixt se asigură, de asemenea, că lista respectă, în orice moment, cerințele specifice stabilite în Acordul de retragere.

               Scopul deciziei avute în vedere este de a stabili lista persoanelor care doresc și sunt în măsură să îndeplinească funcția de membri ai comisiilor de arbitraj în temeiul Acordului de retragere.

               Decizia preconizată va deveni obligatorie pentru părți, în conformitate cu articolul 166 alineatul (2) din Acordul de retragere. În conformitate cu articolul 9 din regulamentul de procedură, deciziile adoptate de Comitetul mixt vor preciza data la care produc efecte.

               3.Poziția care urmează să fie luată în numele Uniunii Europene

               Perioada de tranziție prevăzută în Acordul de retragere expiră la 31 decembrie 2020. Marea majoritate a dispozițiilor Acordului de retragere, inclusiv cele privind soluționarea litigiilor în temeiul părții a șasea titlul III, vor intra în vigoare la 1 ianuarie 2021. Este necesar ca până la 1 ianuarie 2021 să fie instituită o listă de arbitri în eventualitatea unui litigiu privind interpretarea Acordului de retragere, întrucât, din acel moment, oricare dintre părți poate supune litigiile unui arbitraj obligatoriu.

               Uniunea și Regatul Unit au convenit asupra unui număr de cinci candidați pentru funcția de președinte al comisiei de arbitraj. Uniunea și Regatul Unit au propus, fiecare, câte 10 candidați pentru funcția de membri ai comisiei de arbitraj.

               Prin urmare, poziția Uniunii ar trebui să fie favorabilă adoptării de către Comitetul mixt, în temeiul articolului 171 alineatul (1) din Acordul de retragere, a unei decizii de stabilire a unei liste de 25 de persoane care doresc și sunt în măsură să îndeplinească funcția de arbitri în temeiul acordului, în concordanță cu proiectul de decizie anexat la prezenta propunere.

               În plus, Uniunea a selectat o rezervă de 17 persoane care pot fi contactate, după caz, de către Uniune în momentul în care Comitetul mixt va actualiza lista celor 25 de persoane în conformitate cu articolul 171 alineatul (1) ultima teză.

               4.Temei juridic

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Decizia pe care Comitetul mixt este invitat să o adopte este un act cu efecte juridice. Actul avut în vedere va fi obligatoriu pentru părți, în conformitate cu articolul 166 alineatul (2) din acord.

               Actul avut în vedere nu modifică și nu completează cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               Obiectivul și conținutul actului avut în vedere se referă la stabilirea poziției Uniunii cu privire la lista persoanelor care doresc și sunt în măsură să îndeplinească funcția de membri ai comisiilor de arbitraj în temeiul Acordului de retragere. Încheierea acordului s-a bazat pe articolul 50 alineatul (2) din Tratatul privind Uniunea Europeană.

               Prin urmare, temeiul juridic al deciziei propuse ar trebui să fie articolul 50 alineatul (2) din Tratatul privind Uniunea Europeană, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât scopul deciziei Comitetului mixt este de a stabili o listă a persoanelor care doresc și sunt în măsură să îndeplinească funcția de membri ai comisiilor de arbitraj în temeiul Acordului de retragere, este oportun ca decizia Comitetului mixt să fie publicată în Jurnalul Oficial al Uniunii Europene după adoptarea acesteia.

               2020/0373 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește adoptarea unei decizii de stabilire a unei liste de 25 de persoane care doresc și sunt în măsură să îndeplinească funcția de membri ai unei comisii de arbitraj în temeiul acordului și a unei liste de rezervă cu persoanele care doresc și sunt în măsură să îndeplinească funcția de membri ai Uniunii în cadrul unei comisii de arbitraj în temeiul acordului

               CONSILIUL UNIUNII EUROPENE,

               având în vedere Tratatul privind Uniunea Europeană, în special articolul 50 alineatul (2),

               având în vedere Tratatul privind funcționarea Uniunii Europene, în special articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”) a fost încheiat prin Decizia (UE) 2020/135 a Consiliului
                  1
                și a intrat în vigoare la 1 februarie 2020.

               (2)În temeiul articolului 171 alineatul (1) din Acordul de retragere, Comitetul mixt trebuie să întocmească, cel târziu până la încheierea perioadei de tranziție prevăzute în Acordul de retragere, o listă de 25 de persoane care doresc și sunt capabile să fie membre ale unei comisii de arbitraj. Comitetul mixt trebuie să se asigure că lista respectă, în orice moment, aceste cerințe.

               (3)În temeiul articolului 171 alineatul (2) din Acordul de retragere, lista trebuie să conțină numai persoane care prezintă toate garanțiile de independență, care dețin calificările necesare pentru a fi numite în cadrul celui mai înalt for judiciar din țările lor respective sau care sunt jurisconsulți a căror competență este recunoscută și care dețin cunoștințe specializate sau au experiență în dreptul Uniunii și în dreptul internațional public. Lista respectivă nu trebuie să conțină persoane care au statut de membri, funcționari sau alți agenți ai instituțiilor Uniunii, ai autorităților publice ale unui stat membru sau ai guvernului Regatului Unit.

               (4)Uniunea și Regatul Unit au propus, de comun acord, cinci candidați pentru funcția de președinte al comisiei de arbitraj și au propus, fiecare, câte zece candidați pentru funcția de membru al comisiei de arbitraj.

               (5)Este oportun să se stabilească poziția care urmează să fie luată în numele Uniunii în cadrul Comitetului mixt.

               (6)De asemenea, este oportun să se creeze o rezervă de experți care doresc și sunt în măsură să fie arbitri în temeiul Acordului de retragere și care pot fi contactați pentru a menține la zi lista de 25 de persoane propuse de către Uniune,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului mixt instituit prin articolul 164 alineatul (1) din Acordul de retragere se bazează pe proiectul de decizie a Comitetului mixt anexat la prezenta decizie în anexa I.

               Poziția care urmează să fie luată în numele Uniunii în cadrul reuniunii Comitetului mixt care ia decizia menționată la paragraful de mai sus este favorabilă anexării la procesul-verbal al respectivei reuniuni a unei note menite să stabilească procedurile de numire, în viitor, a președinților pe lista președinților pentru comisia de arbitraj instituită în temeiul Acordului de retragere, astfel cum se prevede în anexa II.

               Articolul 2

               Se stabilește o listă de rezervă cu persoanele care ar putea fi propuse de Uniune, în viitor, pentru ocuparea posturilor vacante de pe lista de 25 de persoane, astfel cum se prevede în anexa III.

               Articolul 3

               Decizia Comitetului mixt se publică în Jurnalul Oficial al Uniunii Europene.

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (Text cu relevanță pentru SEE) (JO L 29, 31.1.2020, p. 1).

    ---documentbreak---

               COMISIA EUROPEANĂ
            Bruxelles, 27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            ANEXĂ
            la
            Propunerea de decizie a Consiliului
            privind poziția care urmează să fie luată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește adoptarea unei decizii de stabilire a unei liste de 25 de persoane care doresc și sunt în măsură să îndeplinească funcția de membri ai unei comisii de arbitraj în temeiul acordului și a unei liste de rezervă cu persoanele care doresc și sunt în măsură să îndeplinească funcția de membri ai Uniunii în cadrul unei comisii de arbitraj în temeiul acordului

               ANEXA I

               Decizia nr. .../2020 a Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               din XXX

               de întocmire a unei liste de 25 de persoane care doresc și sunt în măsură să îndeplinească funcția de membri ai unei comisii de arbitraj în temeiul acordului și a unei liste de rezervă cu persoanele care doresc și sunt în măsură să îndeplinească funcția de membri ai Uniunii în cadrul unei comisii de arbitraj în temeiul acordului

               COMITETUL MIXT,

               având în vedere Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
                  1
                („Acordul de retragere”), în special articolul 171 alineatul (1),

               întrucât:

               (1)În temeiul articolului 171 alineatul (1) din Acordul de retragere, Comitetul mixt întocmește, cel târziu până la încheierea perioadei de tranziție prevăzute în respectivul acord, o listă de 25 de persoane care doresc și sunt capabile să fie membre ale unei comisii de arbitraj.

               (2)În temeiul articolului 171 alineatul (2) din Acordul de retragere, lista conține numai persoane care prezintă toate garanțiile de independență, care dețin calificările necesare pentru a fi numite în cadrul celui mai înalt for judiciar din țările lor respective sau care sunt jurisconsulți a căror competență este recunoscută și care dețin cunoștințe specializate sau au experiență în dreptul Uniunii și în dreptul internațional public. Aceste persoane nu trebuie să aibă statut de membri, funcționari sau alți agenți ai instituțiilor Uniunii, ai autorităților publice ale unui stat membru sau ai guvernului Regatului Unit.

               (3)Având în vedere propunerea comună a Uniunii și a Regatului Unit referitoare la cinci candidați pentru funcția de președinte al comisiei de arbitraj și propunerile respective ale Uniunii și ale Regatului Unit de câte zece candidați pentru funcția de membri ai comisiei de arbitraj,

               ADOPTĂ PREZENTA DECIZIE:

               Articolul 1

               Lista celor 25 de persoane care doresc și sunt în măsură să îndeplinească funcția de arbitri în temeiul Acordului de retragere figurează în anexa I.

               Articolul 2

               Prezenta decizie intră în vigoare la 1 ianuarie 2021.

               Adoptată la ...,

                  Pentru Comitetul mixt,

                  Copreședinții

               ANEXA I

               la Decizia nr. …/2020 a Comitetului mixt

               Președinții comisiei de arbitraj instituite în temeiul Acordului de retragere

               Dna Corinna Wissels

               Dna Angelika Helene Anna Nussberger

               Dl Jan Klucka

               Sir Daniel Bethlehem

               Dna Gabrielle Kaufmann-Kohler

               Membrii obișnuiți ai comisiei de arbitraj instituite în temeiul Acordului de retragere

               UE:

               Dl Hubert Legal

               Dna Helena Jaderblöm

               Dna Ursula Kriebaum

               Dl Jan Wouters

               Dl Christoph Walter Hermann

               Dl Javier Diez-Hochleitner

               Dna Alice Guimaraes-Purokoski

               Dl Barry Doherty

               Dna Tamara Capeta

               Dl Nico Schrijver

               Regatul Unit:

               Sir Gerald Barling

               Sir Christopher Bellamy

               Dl Zachary Douglas

               Sir Patrick Elias

               Dame Elizabeth Gloster

               Sir Peter Gross

               Dl Toby Landau QC

               Dl Dan Sarooshi QC

               Dna Jemima Stratford QC

               Sir Michael Wood

                     (1)

                  JO L 29, 31.1.2020, p. 7.

    ---documentbreak--- NA ---documentbreak---

               COMISIA EUROPEANĂ
            Bruxelles, 27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            ANEXE
            la
            Propunerea de decizie a Consiliului
            privind poziția care urmează să fie luată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește adoptarea unei decizii de stabilire a unei liste de 25 de persoane care doresc și sunt în măsură să îndeplinească funcția de membri ai unei comisii de arbitraj în temeiul acordului și a unei liste de rezervă cu persoanele care doresc și sunt în măsură să îndeplinească funcția de membri ai Uniunii în cadrul unei comisii de arbitraj în temeiul acordului

               ANEXA II

               Proiect de notă urmând a fi anexată la procesul-verbal al reuniunii WAJC, xx decembrie 2020, Stabilirea procedurilor de numire, în viitor, a președinților pe lista președinților pentru comisia de arbitraj instituită în temeiul Acordului de retragere

                  Comitetul mixt a adoptat astăzi lista celor 25 de persoane care doresc și sunt în măsură să fie membri ai unei comisii de arbitraj, în conformitate cu articolul 171 din Acordul de retragere. Părțile reamintesc faptul că cea de a cincea persoană de pe lista președinților a fost selectată în urma unei trageri la sorți care a avut loc la 9 decembrie 2020, în prezența reprezentanților ambelor părți.

                  Pentru a asigura echilibrul în timp, ar trebui să se aplice un sistem de rotație prin care, atunci când devine vacantă funcția deținută de un președinte prezentat de partea care a propus trei candidați pe lista de cinci locuri, cealaltă parte va prezenta trei candidați dintre care prima parte va alege, în termen de trei zile lucrătoare, un președinte pentru a ocupa postul vacant respectiv.

                  În cazul în care devine vacantă funcția deținută de un președinte prezentat de partea care a propus doi candidați pe lista de cinci locuri, nu va exista nicio rotație, iar partea respectivă va prezenta trei candidați dintre care cealaltă parte va alege, în termen de trei zile lucrătoare, un președinte pentru a ocupa postul vacant respectiv.

                  În consecință, pe lista președinților nu vor fi, în niciun moment, mai puțin de doi președinți, care vor fi fost prezentați de fiecare parte.

                  După fiecare înlocuire, astfel cum se prevede mai sus, Comitetul mixt ar trebui să modifice lista celor 25 de persoane printr-o decizie adoptată în conformitate cu articolul 171 din Acordul de retragere.

                  În orice caz, Comitetul mixt va revizui lista celor 25 de persoane la doi ani de la intrarea în vigoare a Deciziei Comitetului mixt adoptate astăzi. Pe parcursul respectivei revizuiri, astfel cum se prevede în Acordul de retragere, părțile vor face tot ce le stă în putință pentru a propune, în comun, o listă de cinci președinți. Această listă ar trebui să înlocuiască lista precedentă cel târziu la șase luni de la începerea revizuirii.

                  În cazul în care nu se poate ajunge la un acord cu privire la cel de al cincilea președinte în timpul procesului de revizuire, partea care a prezentat doi candidați pe lista de cinci locuri va prezenta, la momentul respectiv, trei candidați dintre care cealaltă parte va alege, în termen de trei zile, un președinte care să completeze locul respectiv pe listă. Ca urmare a procesului de revizuire, Comitetul mixt ar trebui să modifice lista celor 25 de persoane printr-o decizie adoptată în conformitate cu articolul 171 din Acordul de retragere.

                  Toți candidații propuși de o parte în vederea selectării de către cealaltă parte în conformitate cu procedura stabilită în prezenta notă trebuie să îndeplinească criteriile prevăzute la articolul 171 din Acordul de retragere și, în cazul în care o parte consideră în mod rezonabil că acest lucru nu este valabil, partea respectivă își rezervă dreptul de a se opune includerii pe listă sau numirii unui astfel de candidat.

    ---documentbreak--- NA ---documentbreak--- NA ---documentbreak---

               COMISIA EUROPEANĂ
            Bruxelles, 27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            ANEXĂ
            la
            Propunerea de decizie a Consiliului
            privind poziția care urmează să fie luată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește adoptarea unei decizii de stabilire a unei liste de 25 de persoane care doresc și sunt în măsură să îndeplinească funcția de membri ai unei comisii de arbitraj în temeiul acordului și a unei liste de rezervă cu persoanele care doresc și sunt în măsură să îndeplinească funcția de membri ai Uniunii în cadrul unei comisii de arbitraj în temeiul acordului

               ANEXA III

                  Lista de rezervă a candidaților care doresc și sunt în măsură să fie membri ai Uniunii în cadrul unei comisii de arbitraj instituite în temeiul acordului

               Dl Myron Nicolatos

               Dl Ezio Perillo

               Dl Vilenas Vadapalas

               Dl Andreas Müller

               Dl Pierre d’Argent

               Dl Radostin Georgiev Petrov

               Dl Costas Clerides

               Dl Antonin Mokry

               Dl Carri Ginter

               Dl Nikolaos Markopoulos

               Dl Jukka Snell

               Dl Janos Martonyi

               Dna Alessandra Pietrobon

               Dl Ignas Vegele

               Dna Anita Kovalevska

               Dl Kaj I. Hober

               Dl Matej Avbelj